Коласаўскі тэатр быў прадстаўлены дзвюма завочніцамі: мастацкі кіраўнік тэатра Валерый Анісенка аддаў моладзі Камерную сцэну. Прозвішча Ірыны Цішкевіч у якасці рэжысёра-пастаноўшчыка з’явілася ў рэпертуары ўжо трэці раз. Яе калега і аднагрупніца Ніна Обухава паставіла на роднай сцэне два спектаклі, прычым дыпломны “Цень думкі нашай…” па творах Францішка Аляхновіча нават вылучалі да адбору на Нацыянальную тэатральную прэмію, што гаворыць пра сапраўдны давер да маладога рэжысёра.